Prezidentimiz Shavkat Mirziyoyev Turkmanistonga joʻnab ketdi

19.05.2017
O‘zbekiston Respublikasi Prezidenti Shavkat Mirziyoyev Turkmaniston Prezidenti Gurbanguli Berdimuhamedovning taklifiga binoan 19-may kuni amaliy tashrif bilan Turkmanistonga joʻnab ketdi.
O‘zbekiston va Turkmaniston Prezidentlarining Turkmanboshi shahrida oʻtadigan uchrashuv va muzokaralarida mamlakatlarimiz oʻrtasida siyosiy, savdo-iqtisodiy, investitsiyaviy, transport-kommunikatsiya, madaniy-gumanitar va boshqa sohalardagi hamkorlikka doir dolzarb masalalar muhokama qilinadi, mintaqaviy va xalqaro muammolar yuzasidan fikr almashiladi. 


Muzokaralarda Shavkat Mirziyoyevning joriy yil 6-7-mart kunlari Turkmanistonga davlat tashrifi doirasida oʻtgan oliy darajadagi uchrashuvlarda erishilgan kelishuvlar ijrosi ham koʻrib chiqiladi. 


Davlat rahbarlarining muzokaralari yakunida turli sohalardagi hamkorlikni yanada rivojlantirishga qaratilgan hukumatlararo, idoralararo va boshqa qator hujjatlar imzolanishi rejalashtirilgan. Tashrif doirasida mamlakatlarimiz ishbilarmon doiralari oʻrtasida oʻzaro manfaatli tijorat shartnomalari va bitimlar imzolanishi kutilmoqda. 


Davlatimiz rahbari Shavkat Mirziyoyev O‘zbekistonning Orol fojiasidan eng koʻp zarar koʻrgan hududlaridan kelgan bir guruh bolalar dam olayotgan "Avaza" milliy sayyohlik zonasiga tashrif buyuradi.